**ÎNTREBĂRI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNTREBĂRI

Aş vrea să cânt la pian dar e-n zadar

Căci n-am nici pian şi nici nu ştiu să cânt.

De-atâtea lucruri cred că n-am habar

Şi mult mai tragic e că eu nu sunt

Decât o umbră dintr-o piesă tristă

În care rolul meu a fost greşit.

Pot strânge ce-a fost bun într-o batistă.

Cu rău necontenit te-am pârjolit!

De ce respir şi cât o s-o mai fac?

Sunt întrebări lipsite de răspuns.

De ce eu însumi nu-mi mai sunt pe plac?

Unde-am plecat şi unde am ajuns?

Cum am putut să trec prin fericire

Cu cisme încărcate de noroi?

De ce-am distrus povestea de iubire

În care tu şi eu eram eroi?

Am risipit din timpul tău dulceaţa

Şi pe iubirea ta te-am răstignit.

Mă gârbovesc când simt că dimineaţa

Nu e privirea ta ce-am întâlnit

Când m-am întors din somnul zbuciumat.

Ci perna ce-ţi mai poartă încă semnul.

Sunt un satrap la viaţă condamnat

Pentru că nu ţi-am ascultat îndemnul.

M-am rispit deşi n-am altă viaţă.

Te-am risipit şi n-am cum să plătesc.

M-am rătăcit şi nu mai ies din ceaţă.

Ce pot să fac decât să te iubesc?

Striveşte-mă. N-am să mai scot un sunet.

Loveşte-mă cu vorba şi cu palma.

Pedeapsa ta e ca un dulce tunet.

M-ai înrobit cu amintiri de-a valma.

Sperând c-ai să mă ierţi, poate greşesc

Şi chiar luptând cu morile de vânt,

N-am să abdic pentru că eu iubesc

Şi trupul tău şi fiece cuvânt

Ce minţea ta îl scoate la iveală.

Răneşte-mă dacă te simţi mai bine

Dar n-am să dau la nimeni socoteală

Pentru că te-am ascuns adânc în mine.

Eşti încrustată-n orice moleculă

Din inima-mi ce pentru tine bate.

Când m-ai iubit n-ai fost deloc credulă.

În fiinţa mea din tine îmi sunt toate.

Şi gând şi ochi şi coate şi genunchi,

Şi buze arse şi-amintiri şi vise.

Durerea ta mă doare din rărunchi.

În tine nasc poemele nescrise.

Tu m-ai clădit. Dărâmă-mă de vrei.

Tu mi-ai dat chip. Mă toarna-n vitriol.

Dacă-ai să pleci şi nu vrei să mă iei

Nu-ţi face griji. Atunci voi fi un gol.

Un gol e doar nimic, fără dureri.

Şi amintirea mea va fi tăcută.

Nu poţi să suferi când eşti nicăieri.

Iubirea mea te va-nsoti! Dar mută!

În Caraibe sau în alte zări

Trăieşte viaţa care ţi-a rămas.

Schimbă macazul şi-am să plec spre gări

În care gol voi fi şi fără glas.

Şi când va fi ca Dumnezeu să ceară

Să schimb această lume pe nimic,

Să nu te superi, căci în orice seară

Am vrut să nemurim câte un pic

Dar te-am făcut să fugi şi mi-e ruşine.

În ce e rău, nimic nu-i omenesc.

M-am rătăcit şi toamna vieţii vine.

Iubita mea, amarnic te iubesc!